text: আবারও সমালোচনায় ইনজামাম-উল হক
  ১৪-০৯-২০১৮, ১৮:০৬
  সমালোচনা যেন পিছু ছাড়ছে না পাকিস্তান ক্রিকেট বোর্ডর প্রধান নির্বাচক ইনজামাম-উল হককে। কিছুদিন আগে নিজের ভাতিজা ইমাম-উল হককে পাকিস্তান জাতীয় দলে নিয়ে সমালোচিত হওয়ার পর এবার বিতর্কে জড়িয়েছেন নিজের ছেলেকে নিয়ে। নিজের ছেলেকে জুনিয়র দলে নিতে নির্বাচক বাসিত আলির কাছে সুপারিশ করেছেন বলে অভিযোগ তার বিরুদ্ধে।
  পাকিস্তান জাতীয় দলের সাবেক প্রধান নির্বাচক আবদুল কাদির এই অভিযোগ করেছেন। তিনি বলেছেন, বাসিত আলি নাকি নিজেই এই কথা জানিয়েছেন তাকে (কাদিরকে)। যদিও আবদুল কাদিরের এই অভিযোগ সম্পূর্ণই অস্বীকার করেছেন ইনজামাম এবং বাসিত আলি দু'জনই। এমনকি ইনজামামের সতীর্থ এবং বন্ধু মোহাম্মদ ইউসুফও তাকে সমর্থন জানিয়েছেন এ ইস্যুতে।
  টুইটারে এর জবাবে ইনজামাম লেখেন, আমি খুব শক্তভাবেই এই অভিযোগকে উড়িয়ে দিচ্ছি। এটা পুরোপুরি মিথ্যা এবং উদ্দেশ্য প্রনোদিত। কোনো রেকর্ডই নেই যে, কেউ জুনিয়র দল নির্বাচনে কারও ওপর প্রভাব বিস্তার করেছে। এ ব্যাপারে কোনো প্রমাণ নেই এবং এটা সত্যও নয়। আমি বিষয়টাকে খুব ভালোভাবে নিয়েছি। শুধু তাই নয়, পিসিবি চেয়ারম্যানের কাছে এ ব্যাপারে প্রকাশ্যে তদন্ত করার জন্য আবেদন জানাবো।
  অন্যদিকে বাসিত লেখেন, আমিও পিসিবি চেয়ারম্যানের কাছে অনুরোধ জানাবো এ বিষয়টা তদন্ত করে দেখার জন্য। কারণ, এ ধরনের নিউজ এবং কথা-বার্তা প্রচার করে কিছু মানুষ শুধু শুধু ঝামেলা তৈরি করতে চায় এবং অনেকের বিশ্বাসযোগ্যতা নষ্ট করতে চায়।'